提刑勸農使者還嘉州
作者：宋祁
朝代：宋

paragraphs: 案部聊北征，肅舲復東下。
江溜澹泱泱，檣烏紛雅雅。
離醑不餘杯，征棹亟沿洄。
遠岫隨時見，幽花無候開。
清氛霽平陸，林艿信重複。
僰路繚山顔，駹田耨巖腹。
屬此屢豐期，仍當省斂時。
擊壤係途樂，餘糧尋畝棲。
嘉陽信嘉處，時與賞心遇。
霽樹抱空輪，寒濤下翔鷺。
還轅眷仲秋，秋序日方遒。
歸諾果無負，遲子臨江樓。